Papersnake/gushiwen huggingface dataset:
嘉禾百咏·双溪
张尧同（宋代）

柔橹声相应，名齐汉魏收。
可怜一溪水，分作两塘流。
秋山即事
洪咨夔（宋代）

避俗鹿挺走，依僧龟深藏。
淡中般若味，定后摩尼光。
坏垣被杂卉，烂漫野媪装。
丛薄鸣幽禽，凄抑怨女吭。
桂谢红不坠，菊繁青已香。
瘖蝉怯露叶，忙蜂急寒芳。
魁芋鹜护乳，拳栗蝟脱芒。
菘莳虀瓮绿，粟登酿篘黄。
田父时泥饮，樵夫间谈王。
意适两竖屏，神王三仇攘。
龙耶老聃化，凤兮接舆狂。
翠壁千仞表，西风吹我裳。
中秋
姚素榆（清代）

露湿空阶翠袖寒，醉馀慵倚玉阑干。迟眠为惜清光好，此景人生几度看。
将出关宿层峰驿却寄李谏议
杜牧（唐代）

孤驿在重阻，云根掩柴扉。
数声暮禽切，万壑秋意归。
心驰碧泉涧，目断青琐闱。
明日武关外，梦魂劳远飞。
题养拙轩
徐玑（宋代）

混沌分来便至今，纷纷巧事日成林。
月明未免虾蟆食，秋至依然蟋蟀吟。
自欢一身全是幻，谁能万事不容心。
到君斋舍清如水，应使凡机尽弗侵。
偶成 其五
韩淲（宋代）

招之不来麾不去，不动声色泰山措。拙于用大无所容，枵然魏王五石瓠。
留呈梦得、子厚、致用（题蓝桥驿）
元稹（唐代）

泉溜才通疑夜磬，烧烟馀暖有春泥。千层玉帐铺松盖，

五出银区印虎蹄。暗落金乌山渐黑，深埋粉堠路浑迷。

心知魏阙无多地，十二琼楼百里西。
访购子刘子亡书
全祖望（清代）

奠夫不作无休死，试问遗书半不存。倘许凿楹无恙在，定留贞孝涕洟痕。
寄赠武林施翁施名经故将军也
王世贞（明代）

隐囊班几恣清游，最讳人间说故侯。菊胜东陵瓜五色，家输荆楚橘千头。

降心只傍禅僧语，信足那妨醉尉留。若问弇园何所似，六桥西去藕花洲。
赠黄仕明进士 其一
韩上桂（明代）

璧生重岩中，出为廊庙器。精采贯长虹，效坛礼天地。

吉士负经纶，独抱千古志。当其未遇时，掩抑谁相示。

一朝吐光华，枯崖尽生媚。连城始足偿，置庑何容弃。

显晦固有期，磷缁仍所忌。愿言谨磨砻，勿受微尘翳。
面泉赠龙鲁之
傅汝楫（明代）

𪷇𪷇云中泉，流沫一何多。回飙空夕景，近壁摇烟萝。

盈虚有至理，古今无增波。损德必在足，损名必在高。

谦谦君子心，面兹终岩阿。
黄麻似六经
姚鼐（清代）

裁诏今时美，模经古义遐。词头颁紫殿，天语播黄麻。

尔雅原儒颁，文章擅满家。训谟真有体，风雅共无邪。

德合三王节，词搴六籍华。援毫思博达，扶杖听咨嗟。

内相从唐贵，中书自汉嘉。丝纶逢圣主，视草倍难加。
瑶华 竹逸邀同云臣赏栏前粉芍药用炊闻词韵
陈维崧（清代）

无瑕虢国，有恨明妃，一朵千金价。盈盈笑靥，倩厨中、樱笋娱他价夏。

牡丹刚谢了，檀板银罂才暇。又阶前婢学夫人，一样娇姿莹夜。

参差粉面齐呈，爱雪亸珠欹，幽辉凝射。露华微缀，垂缟袂、浅向玉栏低亚。

折来谑赠，觉洧水、风光堪借。记芳名、似唤将离，斗顿沈吟花下。
蝶恋花（春燕和韵）
萧汉杰（宋代）

一缕春情风里絮。海阔天高，那更云无数。娇颤画梁非为雨。怜伊只合和伊去。欲话因缘愁日暮。细认帘旌，几度来还去。万一这回航可渡。共渠活处寻条路。
题李叔班山水横卷 其二
颜博文（宋代）

青山为谁高，影压三百里。竹深已迷桥，荷密半藏水。

区区名利人，坐瞑真可鄙。慨想云屋中，恐是古君子。
减字木兰花 烧烛看剑士女
姚华（清代）

摊书甫罢。却似虞姬来帐下。红烛迎人。剑影宵光净绝尘。

眼前秋水。照映横波眉黛底。喜伴红颜。化作双龙镜背蟠。
自和二首
刘克庄（宋代）

横身久塞杨朱路，洒泣俄悲墨子岐。
陋矣射钩而中者，壮哉鸣鼓以攻之。
侍读自无迁府分，中丞还有僦船时。
八风舞罢君恩歇，赢得闲愁上两眉。
寄李苏州，兼示杨琼
白居易（唐代）

真娘墓头春草碧，心奴鬓上秋霜白。为问苏台酒席中，

使君歌笑与谁同。就中犹有杨琼在，堪上东山伴谢公。
偈颂二十五首
释普岩（宋代）

项短耳聩，千妖百怪。
如是三十年，续东山正脉搏。
我也错商量，三拜一炉香，
一任傍人说短长。
和崔尚书喜雨
张九龄（唐代）

积阳虽有晦，经月未为灾。上念人天重，先祈云汉回。

仁心及草木，号令起风雷。照烂阴霞止，交纷瑞雨来。

三辰破黍稷，四达屏氛埃。池溜因添满，林芳为洒开。

听中声滴沥，望处影徘徊。惠泽成丰岁，昌言发上才。

无论验石鼓，不是御云台。直颂皇恩浃，崇朝遍九垓。
满庭芳
晁补之（宋代）

乡物牵情，家山回首，浩然归兴难收。报恩心事，投老拚悠悠。却笑当年牛下，轻自许、激烈寒讴。成何事，夷犹桂辑，兰芷咏芳洲。

人生，萍梗迹，谁非乐土，何处吾州。算不须，临岐惝恍迟留。要看香炉瀑布，丹枫乱、江色凝秋。真堪与，潇湘暮雨，图上画扁舟。
和运司园亭·水阁
孙甫（宋代）

小阁联雪峰，凭栏憙幽玩。
红接海棠洲，绿对筼筜岸。
有时开罇罍，波影侵几案。
何须架长虹，然后冲霄汉。
菩萨蛮（般涉调）
张先（宋代）

藕丝衫翦猩红窄。衫轻不碍琼肤白。缦鬓小横波。花楼东是家。

上湖闲荡桨。粉艳芙蓉样。湖水亦多情。照妆天底清。
句 其二
陈洎（宋代）

他年远公社，若个是遗民。
闻仙都李道士下世 其三
吕南公（宋代）

九月霪霖谷欲登，稻芽连穗水漫塍。无方解我心愁寂，更欲闻师近寝兴。

纸尾忽传成异物，棺中还恐已飞升。羲和睡熟泥涂恶，絮酒寻浇叹未能。
偈颂一百三十三首 其一
释居简（宋代）

趁鼠入角，吹糠著米。直下翻身，剑去久矣。
哈密怀古
宋伯鲁（清代）

柳溪秋水碧丝丝，古迹萧条感旧时。方域尚沿捍弥国，种人犹说畏吾儿。

马骢山畔将军泪，鸦尔庭中克汗支。最是贝多忠款挚，分茅常得备藩篱。
以奇石献泾川公辱报长歌辄答一首
顾璘（明代）

湘西石洞涵杳冥，湿云倒结莲花青。山童采斲送官舍，风雨黑夜号山灵。

蛰龙惊雷耸头角，怒豸蹲岩犹扑朔。峥嵘石柱高几许，眼底分明瞻华岳。

簿书堆案烟霞愁，尘颜龌龊真可羞。碧山学士负仙骨，此物正合供幽求。

绿蒲朱草映涟漪，净几疏帘日咏诗。不誇醒酒千金价，独玩通灵五色芝。
奉陪韦润州游鹤林寺
李嘉祐（唐代）

野寺江城近，双旌五马过。禅心超忍辱，梵语问多罗。

松竹闲僧老，云烟晚日和。寒塘归路转，清磬隔微波。
次韵石七三六言七首 其一
黄庭坚（宋代）

从来不似一物，妄欲贯穿九流。骨硬非黄閤相，眼青见白蘋洲。
霜叶飞（毗陵客中闻老妓歌）
张炎（宋代）

绣屏开了。惊诗梦、娇莺啼破春悄。隐将谱字转清圆，正杏梁声绕。看帖帖、蛾眉淡扫。不知能聚愁多少。叹客里凄凉，尚记得当年雅音，低唱还好。

同是流落殊乡，相逢何晚，坐对真被花恼。贞元朝士已无多，但暮烟衰草。未忘得春风窈窕。却怜张绪如今老。且慰我留连意，莫说西湖，那时苏小。
授马氏女诗
黄冠野夫（唐代）

女是寄生枝，男是冬青木。冬青驾白鹅，寄生跨黄鹿。

若遇寇相凌，稳便抛家族。早早上三清，莫候丹砂熟。
和赵使君喜雨
阳枋（宋代）

举头日日云如血，遍走群祠腰漫折。
恻隐存君一念间，造物於漫岂终绝。
天眼豁随公道开，宵漫谥此何有哉。
烦歊陡逐苛条去，甘泽端德意来。
公心与天同一宇，那是经生分别处。
佳句催成头上云，仁言散作空中雨。
开轩对雨卜香秔，铃阁无风还自凉。
新诗写出天漫际，赓歌细与问苍苍。
赠相士
刘黻（宋代）

火色鸢肩类马周，南冠沪落楚江头。
道人莫说閒荣辱，且对梅花索笑休。
奉和长兄岁晏抒怀
宋祁（宋代）

天暮雪云繁，相将客兔园。
老从星发见，岁伴日车翻。
别叶晴犹舞，征鸿暝更轩。
事君纔寸禄，知我是空言。
競进家争璧，同声伯有埙。
重吟探怀句，更代一狐温。
句
释惟慎（宋代）

敢言知己少，性本类孤云。
题洛社耆英图
王佐（明代）

洛阳山水多佳致，春日迟迟景明媚。耆英乐此恣遨游，古刹名园无不至。

庞眉鹤发金玉相，衣冠济济相辉光。功名事业付青史，解官林下同徜徉。

翠阴深处云屏敞，閒理丝桐寄清赏。桃花乱落红雨飘，一𣲖天风送遗响。

雍容相与临楸枰，昼长消此烟霞情。手谈但适橘中乐，胜负宁为蝠燕争。

或来扫石题新句，笑撚吟髭觉幽趣。或来共阅无声诗，清思满怀无着处。

观泉策蹇兴何多，长松落落蟠烟萝。小桥水滑拖冰练，远峰矗矗浮青螺。

人生得志贵知止，脱屣如公曾有几。争知宦海多风波，何必栖栖恋金紫。

君不见香山九老人中仙，卷舒与道相周旋。又不见急流勇退称明哲，士论铮然重风节。

吁嗟世事能几何，朱颜转眼双鬓皤。会当仰止前修德，乐游莫遣空蹉跎。
梅花
张道洽（宋代）

泠泠涧水石桥傍，春正浓时风味长。
清介终持孤竹操，繁华不梦百花场。
描来月地前生瘦，吹落风檐到死香。
结羽已空无染着，每来花下辄成狂。
六州
佚名（宋代）

崇严配，衢室飨中宸。寻汉礼，崇唐典，袭映情文。方宝辂、羽卫星陈。藻绣填驰路，昭烂如云。灵顾諟，德升闻。旷瑞集纷纶。承平嘉靖，收成和熟，万方歌舞，喜气满青旻。成熙事、宣和舆物惟新。展宫寝，疑庙室，飨帝极尊亲。罄宸虑，四海骈臻。肃簪绅。斋明际，浃人神。乾元盛则属兹辰。皇业协华勋。房心正位，端居报政，三年美荐，广孝福吾民。
赠宣州元处士
杜牧（唐代）

陵阳北郭隐，身世两忘者。
蓬蒿三亩居，宽于一天下。
樽酒对不酌，默与玄相话。
人生自不足，爱叹遭逢寡。
郊庙歌辞。享太庙乐章。大成舞
佚名（唐代）

帝舞季历，龙圣生昌。后歌有蟜，胎炎孕黄。

天地合德，日月齐光。肃雍孝享，祚我万方。
枢密新府
楼钥（宋代）

平生苦欲住山间，每恨家居不傍山。
游仙忽来参宥密，公余却得对孱颜。
援琴万壑自同响，缓步一丘犹可攀。
信美终非吾久处，乞身惟待老乡关。
谒客
林之奇（宋代）

入门投谒吏翩翩，我非欲见礼则然。
异哉宾主两无语，客起疾如走避燃。
我已不恭愧昔贤，忍使泥涂朝衣冠。
人生暂聚鸿集川，春风吹飞何后先。
以坡公君如大江日千里我如此水千山底为韵作
赵蕃（宋代）

崎岖千万山，踏破青鞋底。
何似引章泉，同耕老兄弟。
櫂歌九章寄彭鹤林
白玉蟾（宋代）

黄昏杳无人，孤江但翠竹。
惟有白鹭鸶，伴我舟中宿。
书苏州厅壁
孙冕（宋代）

人生七十为鬼邻，已觉风光属别人。
莫待朝廷差致仕，早谋泉石养闲身。
去年河北曾逢李，今日淮西又见陈。
寄语姑苏孙刺史，也须抖擞老精神。
兰室五咏 其三 芽
张羽（明代）

冒土红初茁，缘池绿渐萦。道人偏爱惜，不敢下阶行。
谪居汉阳白沙口阻雨，因题驿亭
郑常（唐代）

汉阳无远近，见说过湓城。云雨经春客，江山几日程。

终随鸥鸟去，只待海潮生。前路逢渔父，多惭问姓名。
浣纱女 其一
刘基（明代）

袅袅腰肢王一围，妒红娇绿淡春晖。莫教名字传宫掖，终遣诗人剌绿衣。
乾道三年九月宴罢
胡铨（宋代）

万古云霄一凤鸾，归来蓬岛月光团。
久将忠义私心许，要使奸雄怯胆寒。
漏尽玉龙随彩杖，赦衔金凤下长竿。
天家催赐黄花酒，笑指是翁能据鞍。
望月婆罗门引 送徐容齐
张伯淳（宋代）

容斋平日，一身用舍系安危。儿童走卒皆知。谁料鲈鱼江山，忽忆故山薇。任西风别酒，月正圆时。性斋有诗。道扫舍，待吾归。二老相招如此，公论畴依。人生行乐，对佳水佳山何必归。公笑曰、归去来兮。
绍兴丁已二月三十日同晏元老冯应礼罗君瑞游
何麒（宋代）

丁令梅仙梁市客，穿云随我上虚无。
携持赖有竹都尉，偃蹇更逢松大夫。
山积五仓窥石□，霞拖九芒觅丹炉。
圣泉闻说经汤旱，中有龙蟠不用雩。
北风（新康江口信宿方行）
杜甫（唐代）

春生南国瘴，气待北风苏。向晚霾残日，初宵鼓大炉。

爽携卑湿霾，声拔洞庭湖。万里鱼龙伏，三更鸟兽呼。

涤除贪破浪，愁绝付摧枯。执热沉沉在，凌寒往往须。

且知宽疾肺，不敢恨危途。再宿烦舟子，衰容问仆夫。

今晨非盛怒，便道即长驱。隐几看帆席，云州涌坐隅。
移居观音寺
刘攽（宋代）

栖息避城市，尘埃将浼人。虚空见佛性，简傲得吾真。

霜过草木改，斋馀鸟雀驯。席门常昼闭，谁与驻车轮。
宿南堤河即事
赵文哲（清代）

白沙碧波抱幽渚，天与征人养疴处。绿坡障以老枫树，万马中宵自西去。

无烛无月微有星，秋深露浓隔帐零。溪禽不知有客宿，时傍巾屦行伶俜。

坐久渐复见诸景，对岸云林致幽迥。苇华无风忽动摇，知是卖盐夜归艇。

炎飙瘴雨十里淹，一夕清境清而恬。且支水枕百忧外，万一梦到江之南。
新亭
周文璞（宋代）

诸君收泪已无言，烟外中原草色昏。
老子归来坐廊庙，短辕车上欲消魂。
雨
韩偓（唐代）

坐来簌簌山风急，山雨随风暗原隰。树带繁声出竹闻，

溪将大点穿篱入。饷妇寥翘布领寒，牧童拥肿蓑衣湿。

此时高味共谁论，拥鼻吟诗空伫立。
北游诗十八首 其十二 题长安主人壁
张元凯（明代）

漕吏何为者，日与仓漕伍。长安半月游，黄金散如雨。

乘月谒私半，带星候公府。杯酒槩可亲，肝胆谁能吐。

势利无石交，斯言徵诸古。
次韵畴老赠丹霞三篇并寄丹霞以代简书 其二 送次丹霞归瑞光岩韵
李纲（宋代）

不能汲水机圆，自笑翻羹手捩。愿从明眼高人，为看三生宝地。
楝花
张蕴（宋代）

绿树菲菲紫白香，犹堪缠黍吊沉湘。
江南四月无风讯，青草前头蝶思狂。
和检诗
韦检亡姬（唐代）

春雨濛濛不见天，家家门外柳和烟。

如今肠断空垂泪，欢笑重追别有年。
送钱萼飞归吉水
谢一夔（明代）

君家叔父久登瀛，随侍三年在帝京。学道青编窗下诵，还乡绿帝马头倾。

雪晴关塞犹闻雁，风暖邮亭未啭莺。握手临岐那忍别，阳关频唱第三声。
献郑思远施真人二仙
吕岩（唐代）

万劫千生到此生，此生身始觉飞轻。抛家别国云山外，

炼魄全魂日月精。比见至人论九鼎，欲穷大药访三清。

如今获遇真仙面，紫府仙扉得姓名。
西风
史弥宁（宋代）

干了岩犀奔拒霜，又催茱菊趁重阳。
白苹红蓼仓黄染，冷笑西多有底忙。
题画竹绢扇面
梁宗范（宋代）

团团纨扇阿谁绷，露出琅玕三两茎。
密叶旋从人意长，劲枝全藉笔毫生。
翠筠不动风常在，直节无根色自荣。
只恐半天雷雨夜，化龙应向手中成。
偈颂一百一十七首
释绍昙（宋代）

小供天中节，家贫乐有余。
蒻包粳米粽，茶点石草蒲。
不用童寻药，何须鬼画符。
千妖俱扫迹。长夏得安居。
衲僧门下，天地悬殊。
塞下曲六首 其六
严羽（宋代）

天山一夜雪漫漫，虏去营空战血乾。十万征人回马首，天边烽火报平安。
战后登东山寺
陈嵩极（清代）

薄暮踏寒雨，攀跻到上方。迷离江郭白，惨淡野云黄。

擐甲开边垒，舆尸载国殇。廿年安户牖，阴雨莫相忘。
冯中郎庙
陈淳（宋代）

为问中郎昔抗忠，力箴颇牧不能庸。
如今疆场多尘扰，颇牧还能容不容。
望长老峰
释今鸷（明代）

此峰何代得僧名，翘首徒深仰止情。月上一轮虽见相，泉驱万壑不闻声。

影分紫玉低群岳，势入丹霄控太清。为问何人窥绝顶，山根时有白云生。
念奴娇（初见海棠花）
程必（宋代）

嫣然一笑，向烛花光下，经年才见。欲语远羞如有恨，方得东君一盼。天意无情，更教微雨，香泪流丹脸。今朝霁色，笙歌初沸庭院。

因是思入东屏，当年手植，遍桃源低岸。失脚东来春七度，辜负芳丛无限。问讯园丁，宁如归去，细与从头看。东风独立，白云遮断双眼。
斋居杂兴（六首）
刘溥（明代）

情怀甘澹泊，书史自逍遥。
夜读妨邻睡，晨眠误客招。
燕归帘半卷，鸟散竹还摇。
雨足轩东圃，缘溪认药苗。¤
杂咏一百首·终童
刘克庄（宋代）

武帝有荒志，终童无远谋。
长缨自击耳，莫击越王头。
贫居
本诚（元代）

造物非贫我，欲我閒且安。贫居自有乐，此乐非人间。

萧然一茅宇，十年卧空山。山深无客来，独与云往还。

芰荷制冬衣，藜藿供朝餐。登山玩崔嵬，临流听潺湲。

为无贪著念，随地可盘桓。但得閒中乐，岂以贫为艰。

愈贫愈无事，无事心愈閒。虽居人世中，恰似出尘寰。
题画
沈钟彦（清代）

春林如画罨朝曦，燕立秾阴湿不飞。柳外有楼帘半卷，掠花双剪莫忘归。
次韵蒋德言游太白玉几两山
楼钥（宋代）

落花影里步春阑，飞鸟翩翩相与还。
若得把茅成小隐，等閒来往两山间。
宿翠微寺
吕本中（宋代）

西山今夜雨，不为故人留。泥滑淹行李，风声欲送秋。

中原且多事，吾党敢无忧。明日经由地，江南更几州。
述志诗
洪秀全（清代）

手握乾坤杀伐权，斩邪留正解民悬。眼通西北江山外，声振东南日月边。

展爪似嫌云路小，腾身何怕汉程偏。风雷鼓舞三千浪，易象飞龙定在天。
家居三首
孔武仲（宋代）

毁誉平千载，穷通譬一毛。
虹蜺千丈气，岂便伏蓬蒿。
题余医师南桥卷
徐渭（明代）

董奉门前朝暮霞，无时不是杏开花。桥南人渡迷桥北，问道花开第几家。
景灵宫闻子规
杨万里（宋代）

今年未有子规声，忽向宫中树上鸣。
告诉落花春不管，裴回晓上恨难平。
斜风细雨又三上，柳絮浮云空一生。
岂不怀归归未得，倩渠傅语故园鹦。
咏瑞桧
林坰（宋代）

右殿当年欲葺时，槎牙高桧碍檐榱。
人间斤斧难容手，天上风雷为转枝。
烟色并来春益重，月华饶得夜相宜。
真皇一驻銮与赏，從此声名四海知。
自石邑之蒲吾
傅燮詷（清代）

高峰四合插天齐，石邑西来路转迷。鸟道半随山曲折，人家多在涧东西。

依墙种树遮茅屋，垒石为桥接断溪。幽境自能消溽暑，长吟缓步一攀跻。
赠华上林中宇二绝句 其二
孙继皋（明代）

赀郎何必汉长卿，汝亦凌云擅大名。莫以清时无狗监，几人曾听上林莺。
读徐素庵先生慎馀斋诗集谨题二律 其一
章元治（清代）

劫火馀生鬓发斑，升平重庆返乡关。能忘名利心情淡，恰比神仙岁月閒。

自古高风推叔胄，至今真面识卢山。新诗一卷谁为敌，位置元来李杜间。
颂古四十五首
释如珙（宋代）

学者疑心尚未休，饱柴饱水坐牛头。
子期不用黄金铸，末世知音有赵州。
湘潭
范成大（宋代）

暮雨樯竿县一湾，长官立马水云间。
风吹江沫浮浮去，谁在沙头闭户闲。
怀朱集老
陈洪绶（明代）

酒泉太守老醉翁，养和药囊半疏桐。怵之以疏耳边风，自言不疏化痴龙。

雪夜月夜呼巴童，倾杯覆碗四五通。刀槊杀声满虚空，蹑屩刺天之危峰。

背负鸱夷无戚容，持螯牛饮眠高松。吾怀此老吾欲从。
闻仙都李道士下世 其二
吕南公（宋代）

长忆初能戴幅巾，仙都门外学游人。科场未数金门赋，襟袖空馀紫陌尘。

平世选贤终法令，暮年如我但寒贫。惟师不信文章误，只道遭逢有屈伸。
蝶
陶弼（宋代）

暖翅玉罗薄，香须金钱微。
青春二三月，白日一双飞。
露重休深入，风高且暂归。
南园芳树下，燕雀最多机。
以诗就叶洞春求画蒲萄
陈普（宋代）

洞春豪杰士，妙笔出怪奇。
写就大宛根，可怪不可{扌棄}。
此手岂易得，此手难再携。
敢将有声画，博君无声诗。
和夹谷佥事题钓台十首 其八
何梦桂（宋代）

苔藓碑漫字断章，休将汉事费评量。兴亡付与东流水，留得荒祠一瓣香。
送王奕世归玉塘
舒岳祥（宋代）

故人今有子，过我乞铭文。
红树催年老，青灯话夜分。
诗笺传父业，隶笔张吾军。
万里青州路，沂公几代坟。
尚长道见和次韵二首
周必大（宋代）

钟山处士映高霞，止酒惟亲睡起茶。
远向溪边寻活水，闲于竹里试阳芽。
一鸥休问帝前席，七碗且同僧在家。
所愧叔孙无五善，若为重拜晋君嘉。
同李长蘅寻闻子将龙井山斋二首
谭元春（明代）

十里苍苍路，非深亦觉遐。
阴晴澹山气，鸡犬静人家。
阁迥生溪水，坪香过荈花。
红黄光莫艳，群动岂无涯。
宿延秋庄
邵雍（宋代）

驱车入洛川，下马弄飞泉。
乍有云山乐，殊无朝市喧。
非唯快心志，自可忘形言。
借问尘中有，谁为得手先。
正纪见遗梅花云春信数酝酿辄分风月以助清樽
郭印（宋代）

水中疏影月中香，枯树前头独自芳。
不有幽人时赏玩，谁传春信及寒乡。
登秦岭
司空曙（唐代）

南登秦岭头，回首始堪忧。汉阙青门远，商山蓝水流。

三湘迁客去，九陌故人游。从此思乡泪，双垂不复收。
题睢阳五老图
张贵谟（宋代）

驷马鲜能空白发，万钉终不润黄垆。
乌靴席帽红尘里，幻出睢阳五老图。
送彭巡检子韶赴关清兼示光泽舍弟
曾棨（明代）

送君南去片帆归，五月薰风白筼衣。
路绕闽山征骑远，月明蛮徼逻兵稀。
桄榔绿暗经残雨，荔子红垂映落晖。
小弟杉关烦寄语，客心长伴鹡鸰飞。
【正宫】脱布衫带小梁州　四景为储公子赋凤阳人春
汤舜民（元代）

问春来何处忘机？小奚奴相趁相随。傍柳行乌纱翠湿，踏花去马蹄香细。
翠幄银屏锦绣围，莫放春归。人生七十古来稀，便做道一百岁，能几度醉如
泥！【幺】韶华迅速难拘系，杜鹃声只在楼西。北海樽，东山妓。春风天地，何
日不寒夜。　夏
问夏来何处徜徉？闲遥遥傲煞羲皇。啜□碗清冰蔗浆，卧藤簟翠ブ绡帐。
细柳垂丝过粉墙，满地清凉。金河流水玉莲香，微风荡，香满看书窗。【幺
】《离骚》读罢空惆怅，叹独醒谁吊罗江？角黍盘，菖蒲酿。榴花亭上，来日庆
端阳。　秋
问秋来何处盘游？醉乡中罗列珍羞。巨口鲈红姜素藕，团脐蟹锦橙黄柚。
丹桂开花满树头，金粟娇柔。玎帘幕不垂钩，天香透，无地不风流。【幺
】亭台净扫无纤垢，胜当年庚亮南楼。传画烛，焚金兽。碧天如昼，今夜赏中秋。　冬
问冬来何处从容？千金裘五彩蒙茸。鱼游锦重衾密拥，驼绒毡软帘低控。
揽碎银河战玉龙。鳞甲琮琮。楼台上下水晶宫，堪题咏，人在画图中。【幺
】昏昏一枕梅花梦，觉来嘱咐山童：柏叶杯，椒花颂。管弦齐动，明日送残冬。
六月七日大热及晓微雨
刘攽（宋代）

宿云晦城阙，晓雨生微凉。绿缛草木润，清虚尘土香。

宇宙暂扫草，胸襟豁轩昂。忽如沉痾去，飘若凌风翔。

适物能须几，执热每相望。永愧江上翁，终岁浮沧浪。
送僧游太白峰
林宽（唐代）

云深游太白，莫惜遍探奇。顶上多灵迹，尘中少客知。

悬崖倚冻瀑，飞狖过孤枝。出定更何事，相逢必有诗。
阮郎归 题秋山草堂图 古山乐府卷下 以上强
张野（元代）

青山重叠水萦纡。扁舟隔岸呼。依稀绿野辋川图。又疑陶令居。红树晚，白云孤。乾坤别一壶。草堂潇洒竹窗虚。个中容我无。
六祖传付偈颂 其四 五祖
黄裳（宋代）

尘埃可佛是修时，无物无修秀也知。欲说菩提符祖意，圆明来处想曾窥。
答陆机诗
崔寔（魏晋）

栖息高丘。
又和
王之望（宋代）

胜游每恨不相同，邮递犹欣日日通。
玉帐未容佳境到，云山已在好诗中。
灵珠忽富千金赠，凡马堪嗟万古空。
展卷高吟知几过，大音一震耳根聋。
句
胡铨（宋代）

万古嗟无尽，千生笑有穷。
送西溪张都宪之南都总督粮储
湛若水（明代）

乡里名家殊未央，典刑真见曲江张。共忧天下军储重，肯谢江南会计忙。

后辈旧传姬老舄，多年曾拜德公床。金陵春色浓无奈，可许新诗寄锦囊。
句 其一
喻汝砺（宋代）

扪膝来为普慈守，先生悬车在林薮。
和颖上人南徐十咏其三京口水
梅尧臣（宋代）

江头潮正平，日照土山口。
坐见远来舟，高帆忽前後。
将随入浦风，稍度遥圻柳。
客无南北虞，信是承平久。
复江浦张都宪二首 其一
罗伦（明代）

圣主忧勤稼穑难，大臣忠奋亮天官。日边红杏春前种，海上黄茅梦里观。

玉殿薰风清社稷，冰壶秋月照心肝。东篱无限秋光好，留与渊明晚节看。
咏耳目齿三首次顾东桥韵 其一
黄佐（明代）

何事生毫忽在兹，逢人多笑却成痴。歌传白雪辞师旷，听入高成让子期。

日暖不闻莺睍睆，风鸣惟觉叶低垂。而今我幸聪犹在，国事边声总要知。
送同里昂上人
释行海（宋代）

秋风何事趣归期，人物凄凉渡欲垂。
学道须从年少日，苦心直到岁寒时。
近来乡国无消息，老去情怀怕别离。
愧我徒增怀橘念，弊裘犹自客京师。
赠数学吴桂子
方回（元代）

先天有数妙蓍龟，诧鬼夸神满卷诗。
独一许翁可吾意，预占晴色赏酴醾。
偈颂二十首
释如珙（宋代）

老农陇上耕，终日手不住。
白骨谁家冢，群鸦噪高树。
一条浅溪水，滔滔自流去。
耕田
胡仲弓（宋代）

田可耕兮圃可蔬，几年梦不到亨衢。
山林受用琴书鹤，天地交游风月吾。
事变无涯人老矣，死生有命汝知乎。
客来时复一杯酒，尽作鲈乡醉隐图。
十五删
欧必元（明代）

怪底春情漫自閒，枝头黄鸟日间关。堪疑逐兔衔金碗，那见啼猿赠玉环。

开罢河阳春县树，气分长乐早朝班。无心最是题红叶，一入宫门遂不还。
和陶始经曲阿
苏轼（宋代）

虞人非其招，欲往畏简书。
穆生责醴酒，先见我不如。
江左古弱国，强臣擅天衢。
渊明堕诗酒，遂与功名疏。
我生值良时，朱金义当纡。
天命适如此，幸收废弃余。
独有愧此翁，大名难久居。
不思牺牛龟，兼取熊掌鱼。
北郊有大赉，南冠解囚拘。
眷言罗浮下，白鹤返故庐。
闻福昌院春日一川花卉最盛
蔡襄（宋代）

闻道春深多物华，遥怜春日思无涯。
烟涵树色相依好，山拥溪流一带斜。
休问主人先看竹，只随渔臾便逢花。
凭谁画得当时境，持去江南细与夸。
宫词 其五
胡仲弓（宋代）

夜合花开笑语声，敢将薄倖诉衷情。祝君圣寿千秋岁，妾愿年年引驾行。
再宿崇国院和前韵二首 其一
许景衡（宋代）

能诗老工部，好锻狂中散。相望千载间，未觉风流远。
和孙升之
陈与义（宋代）

姬国余芳代有人，于今公子秀溪濆。
处心如水尚书市，能赋临流靖节君。
花岛红云春句丽，月梅疏影夜香闻。
囊开古锦湖山出，何意一星窥妙文。
别张薄兄弟
杜范（宋代）

弱柳含风拂路隅，一尊话别意踌蹰。
相看未了百年事，有约无踌千里书。
到手功名还漫浪，褆身德业念居诸。
原君一语勤相赠，拜赐从今傥不虚。
秦丞相府
王遂（宋代）

公府潭潭莫近前，绝怜荒草废池边。
骨藏黄壤今成土，楼入青云旧格天。
零落故家成不去，消磨名士向南迁。
百年心事无人识，祗有鸡林贾客传。
次韵酬朱昌叔五首
王安石（宋代）

乌榜登临兴未休，共言何许更消忧。
联裾萧寺寻真觉，方驾孙陵吊仲谋。
语罢每开欢笑口，诗来仍掉苦吟头。
已知轩冕真吾累，且可追随马少游。
题六马图二首 其一
林表民（宋代）

骏影争驰意气雄，被尘晴苑碧溶溶。谁将妙笔开生面，雾鬣风鬃惨淡容。
枕上作时闻临海四明皆大水
陆游（宋代）

抚枕时时犹叹欷，厄穷已极畏凶饥。
雨声淅沥孤斋冷，客梦萧条万里归。
山邑风雷移蜃穴，海城水潦半民扉。
如云秋稼方相贺，一饱还忧与愿违。
金玉吟
邵雍（宋代）

良金美玉信难偕，好物其来最受埋。
盗跖免兵非积善，仲尼无土反成猜。
中孚既若须为信，无妄因何却有灾。
莫若致之为外事，心源可乐是昭回。
偶成
曹彦约（宋代）

脚踏和风步步春，石鱼楼上等闲人。
兴来冲口都成句，老去游山不动尘。
李白谁知他意思，桃红漏泄我精神。
忽逢借问难酬对，只恐流莺说得真。
渔家傲 其十二 十二月山家词，和钱舍人葆酚、董孝廉苍水
唐芑（清代）

曝背茅檐披布衲。心闲岁晚无纷杂。比屋柴扉常昼阖。

梅香洽。倦眠纸帐容身榻。

一任山溪冰尽合。瑶林琼榭风吹飒。芋栗慢煨烧短蜡。

整肴榼。声声爆竹除残腊。
与曾逢原寺丞相别
释道潜（宋代）

落叶追奔卷地飞，淮流转处楚山稀。君骑黄鹄朝天去，我忆青松旧壑归。

道在不须惊契阔，情亲聊用惜分违。岩居禄隐都如梦，莫向秋风叹式微。
谢王左丞惠冰酒十五斗
郭祥正（宋代）

昨夕发姑孰，今朝泊敬亭。轻云淡日天地暖，杏花吐萼梅飘零。

春光一瞬岂足赏，听公亹亹高谈倾。昔年庭争动丹陛，君臣道合趋升平。

岩廊辞位已十载，气度杳杳涵沧溟。公田种秫作新酒，槐槽旋注琉璃瓶。

不将歌舞效俗饮，时时一酌差独醒。感公赠我十五斗，酒量安得如刘伶。

愿公归去庙堂上，尽使斯民醉醇酿。
南山食笋
廖大圭（元代）

苍龙起蛰破玄壤，昂昂势欲干云上。一夜风雷无处寻，君家玉盘荐萧爽。

诗豪搜搅冰雪肠，倏忽骊珠光在掌。渭川无谢千户封，金铉空闻太牢飨。

主人主人好培养，篱下龙孙看新长。他时拄杖来叩门，万玉排檐戛清响。
上方
曾几（宋代）

前朝兰若旧闻名，绝顶禅房日月邻。
木润山辉应有物，锡飞杯月不无神。
郊坰行去仅百里，郡郭往来今十春。
未踏青云梯一级，会当齐侣个中人。
答韩愈、李观别，因献张徐州
孟郊（唐代）

富别愁在颜，贫别愁销骨。懒磨旧铜镜，畏见新白发。

古树春无花，子规啼有血。离弦不堪听，一听四五绝。

世途非一险，俗虑有千结。有客步大方，驱车独迷辙。

故人韩与李，逸翰双皎洁。哀我摧折归，赠词纵横设。

徐方国东枢，元戎天下杰。祢生投刺游，王粲吟诗谒。

高情无遗照，朗抱开晓月。有土不埋冤，有仇皆为雪。

愿为直草木，永向君地列。愿为古琴瑟，永向君听发。

欲识丈夫心，曾将孤剑说。
喜刘伯宣尚书至五首
方回（元代）

所至无嚬蹙，当今亦鲜哉。
名誉非易致，悦服有从来。
汉令更泉币，吴侬告水灾。
忽闻自天下，何策可春回。
句
梅州民（宋代）

曾氏井泉千古冽，蒲侯心事一般清。
赠祥云庵主颂
释清了（宋代）

相逢相揖眼如眉，百鸟衔花尚未归。回首春风吹梦断，旧山云散月明时。
偈颂二十五首
释如净（宋代）

推倒多年老鼠窠，扫空平地笑呵呵。
从空架起生头角，盖覆驴牛不厌多。
今朝成就大缘，千古发挥大事。
斫额任他门外客，到家还我个中人。
贺新郎
张惠言（清代）

柳絮飞无力。问东风、天涯吹送，几时才歇？一片矫红辞花去，看有千番欹侧。

知多少、胭脂暗泣。只有愁云凝不散，做丝丝、泪点还长绝。

春到此，亦轻别。

去年团扇长相亿，料新来、尊前难问，旧时明月。沟火东西流到海，便有相逢时节。

又只恐、蓬莱路隔。欲向东君深深诉。怕春归、从此煞消息，属燕燕，莫频说。
寒夜遣怀一首
程俱（宋代）

强醉重云欲散盐，三更飞霰忽惊帘。大呼何与痴人事，此意多应俗士嫌。

出户仰看天漫漫，持杯愁作夜厌厌。消除心事都无处，下尽中军三百签。
绍兴以后祀五方帝六十首
佚名（隋代）

灵不肯留，沛兮将归。
王节猋逝，翠旗羔驰。
顾瞻儜立，怅然佳期。
蹇千万年，无故人斯。
范元通见和仍邀再赋
王灼（宋代）

新桥酒作琥珀浓，平生颇羡江南翁。
扁舟尚系清涪尾，却对炉香开病容。
何必探囊寻旧谱，一见诗筒喜欲舞。
奇芬丽句两争雄，苏合芝兰谩旁午。
当时俊气轻百年，父老而今悲逝川。
得公操笔吊兴废，定知诗与香俱传。
我生自是痴中绝，懒学诸儒议盐铁。
枯肠空洞费搜寻，兀坐忍饥三百月。
再和
孙应时（宋代）

君诗音节中弦歌，报我英瑶百倍过。
江村老人衣钵在，同参今有更人麽。
题汉阳寓舍老桑
贺铸（宋代）

曾无沃若饱吴蚕，腹蠹聊供啄木馋。
底事殷勤喭元绪，不应有意附炎炎。
爱香亭
叶茵（宋代）

有君子兮居沧波，芝阑之室未足多。
为香终日成痴绝，不著此亭如香何。
光风霁月汤心目，幸甚吴沈沾塍馥。
兹时消得为衣裳，对翁更把离骚读。
和孔教授武仲济南四咏 槛泉亭
苏辙（宋代）

连山带郭走平川，伏涧潜流发涌泉。
汹汹秋声明月夜，蓬蓬晓气欲晴天。
谁家鹅鸭横波去，日暮牛羊饮道边。
滓秽未能妨洁净，孤亭每到一依然。
和陈传道雪中观灯
苏轼（宋代）

新年乐事叹何曾，闭阁烧香一病僧。
未忍便倾浇别酒，且来同看照愁灯。
颍鱼跃处新亭近，湖雪消时画舫升。
只恐樽前无此客，清诗还有士龙能。
木兰花慢 游三台二首
元好问（金朝）

拥岧岧双阙，龙虎气，郁峥嵘。想暮雨珠帘，秋香桂树，指顾台城。

台城。为谁西望，但哀弦、凄断似平生。只道江山如画，争教天地无情。

风云奔走十年兵。惨澹入经营。问对酒当歌，曹侯墓上，何用虚名。

青青。故都乔木，怅西陵、遗恨几时平。安得参军健笔，为君重赋芜城。
次韵祖择之登紫微阁二首 其二
王安石（宋代）

掖门相对敞铜镮，䡾䡾飞甍在两间。润色平生知地禁，登临此两愧身闲。

浮云倒影移窗隙，落木回飙动屋山。忽忆初来秋尚早，紫微花点绿苔斑。
心上座余故人慧廓然之嗣而规方外之犹子也过予于湘上夜语有怀廓然方外作两绝 其一
释德洪（宋代）

风骨东瓯语带吴，见君满眼是西湖。径山河上今佳否，想见年来鬓亦枯。
挽王烈女
陈正春（清代）

王家少妇擅英流，义烈殉夫孰与俦。连理愿生交树冢，杜鹃泣尽五更秋。

纲常一系寒金泐，冰雪双清碎玉楼。贞烈犹凄风雨泪，荒凉寥落耐人愁。
题召伯埭斗野亭
刘焘（宋代）

地势如披掌，天形似覆盘。
三星罗户牖，北斗挂阑干。
晚色鞭蕖静，秋香桂子寒。
更无山碍眼，剩觉水云宽。
罢官后旋营居舍寄赠存之
李之仪（宋代）

常恨官居如传舍，爱君池馆葺初成。偶同罪垢归无计，聊喜私初得暂营。

辟户开窗留晚日，栽花引水趁心情。此身何处不可老，况有吾人似弟兄。
次周益公韵
楼钥（宋代）

六一先生葛稚川，两孙俱并相君年。
词场鏖战今成梦，潭府齐盟望若仙。
政路三公旧同甲，洛阳四老信差肩。
坊名丙午真奇事，写入诗编盍并传。
方逢原借示方干先生诗以集句诗赠之 其二
孔平仲（宋代）

潜夫自有孤云侣，蟾蜍影里清吟苦。澄心不出风骚外，援笔便成鹦鹉赋。
会故人二首
徐恢（宋代）

毛郎才涌似潮头，莫比寒虫泣夜秋。
要上兰台揖班马，不联石鼎玩侯刘。
定知有道能医国，稍喜谈禅勘赵州。
顾我虽无陶谢手，尚堪述作与同游。
瀛海图为李宗易谕德歌
陆深（明代）

天南咫尺帝城隅，山灵水秀相盘纡。中有瀛海接银汉，吞九云梦涵五湖。

太行西来走其下，排列七十二朵青珊瑚。微风吹波縠纹净，明月照影骊珠孤。

汪汪千顷荡星斗，上下一碧随鸥凫。世传神龙有窟宅，霹雳惊起头角殊。

化为霖雨洒六合，波涛壁立风云粗。须臾光霁变天地，荏苒花柳呈芳腴。

我闻弱流三万远隔扶桑外，六鳌三岛空传呼。玉堂学士李太白，家住瀛海真蓬壶。

水心楼阁开云母，风外帘栊蹙浪珠。有时倚槛一长眺，宛见云中五色清虚都。

心胸已着秘书省，殿陛恭承子大夫。青钱万选绝代有，白璧连城天下无。

频年文场拔董贾，昨岁武举罗孙吴。庙堂自当金玉器，鼎鼐竟与盐梅俱。

周家申甫嵩岳降，苏氏轼辙眉山枯。大贤应运重得地，瀛海似也非其徒。

江南程生近好手，点缀金碧工调朱。经营意匠入窅眇，翻取商岩旧典谟。

玉颜丈人古冠佩，疑是退直金銮趋。手挥一筹探海水，坐见清浅连桑榆。

鲁连高蹈带侠气，仲子汗漫甘乘桴。君不见张子房，借前箸为汉驱。

请看此筹一下，能奠万古之皇图。
万壑松风旧日赐居也因题其壁 其二
弘历（清代）

云归远岫碧虚高，触目成吟便搦毫。践履未能融气习，当年惭愧此焚膏。
牧亭秋色
吴柔胜（宋代）

丹枫酣霜压林丘，黄叶老尽岩西头。
不应蔓草烟漠漠，并作粉绘苍山秋。
次教西岑见贻韵
释文珦（宋代）

宴山山里白头翁，室空亦复无山童。
往来山月几圆缺，入山未山今已山。
柴门反关不容叫，翁欲养蒙仍养浩。
莫嫌翁苦恋山中，良恐出山为小草。
伤乱
李传元（清代）

浮生未百年，遘乱何频数。我生未毁龀，戎马盈辇毂。

天南远行迈，十载警猿鹤。五十始衰白，甘泉烽燧烛。

六十解簪组，惨见邦国覆。出门无与语，浩歌泪盈掬。

谓当忍饥寒，即此事耕凿。如何沴气缠，薪尽火犹伏。

天运有循环，影响一何速。往返机上梭，得失一丘貉。

独怜穷海民，举步荆棘触。念昔杜陵叟，麻鞋走南北。

老病卧瀼西，犹闻两京复。渊明生不幸，甲子手亲录。

归去掩荆扉，终老守松菊。晞发最激烈，醉碎石与竹。

汐社联吟朋，题诗满杭睦。坐思荼蓼甘，暇想寒谷燠。

九源洵通衢，漏茅亦华屋。劫风何足悲，秋阳未为酷。

洗耳忧盗泉，息影愁恶木。千秋庾信哀，万古唐衢哭。
浣溪沙（元夕后三日王文明席上）
陈三聘（宋代）

点检尊前花柳丛。於中偏占牡丹风。等闲言语惯迎逢。

扇影不丹珠的皪，钗梁斜亸玉玲珑。梦魂长向楚江东。
读严子陵祠堂记
谢薖（宋代）

羊裘不见钓台倾，山到台边分外青。天上故人新黼黻，身前万事一笭箵。

章侯笔法逼秦相，范子文章原易经。图画名臣久磨灭，此碑千古粲繁星。
从化县斋有古松一株见而叹之
屈大均（明代）

古松一树愁拘束，生长县斋非空谷。贪与仙人吏隐同，女萝亦免樵苏辱。

臃肿偏多鳞甲开，知是龙身不敢触。枝柯多节或空心，膏流未免因肥沃。

官閒一日三摩娑，自汲寒泉与洗浴。松花春熟入怀香，黄多绝胜金如粟。
牡丹四首
薛能（唐代）

异色禀陶甄，常疑主者偏。众芳殊不类，一笑独奢妍。

颗折羞含懒，丛虚隐陷圆。亚心堆胜被，美色艳于莲。

品格如寒食，精光似少年。种堪收子子，价合易贤贤。

迥秀应无妒，奇香称有仙。深阴宜映幕，富贵助开筵。

蜀水争能染，巫山未可怜。数难忘次第，立困恋傍边。

逐日愁风雨，和星祝夜天。且从留尽赏，离此便归田。

万朵照初筵，狂游忆少年。晓光如曲水，颜色似西川。

白向庚辛受，朱从造化研。众开成伴侣，相笑极神仙。

见焰宁劳火，闻香不带烟。自高轻月桂，非偶贱池莲。

影接雕盘动，丛遭恶草偏。招欢忧事阻，就卧觉情牵。

四面宜绨锦，当头称管弦。泊来莺定忆，粉扰蝶何颠。

苏息承朝露，滋荣仰霁天。压栏多尽好，敌国贵宜然。

未落须迷醉，因兹任病缠。人谁知极物，空负感麟篇。

去年零落暮春时，泪湿红笺怨别离。常恐便随巫峡散，

何因重有武陵期。传情每向馨香得，不语还应彼此知。

欲就栏边安枕席，夜深闲共说相思。

牡丹愁为牡丹饥，自惜多情欲瘦羸。浓艳冷香初盖后，

好风乾雨正开时。吟蜂遍坐无闲蕊，醉客曾偷有折枝。

京国别来谁占玩，此花光景属吾诗。
阻风又成数语呈江朝宗
吴芾（宋代）

平生航浙河，不知几往返。
岂不或滞留，有时容幸免。
未若此番来，所向辄相反。
顺水即值风，便风还阻浅。
夜来至奔牛，一雨成瓴建。
妻孥笑相看，陡觉双眉展。
谓可便及城，假馆少休偃。
平明风横生，吹我船头转。
咫尺不可前，安能达京辇。
客路固多艰，我行亦太蹇。
何当归去来，高卧青山远。
一任雨兼风，杜门都不管。
千秋岁（戴丈夫妇庆八十）
史浩（宋代）

吾乡我里。偕老真无比。宴席展，欢声起。蕊宫仙子绕，玉砌莱衣戏。称贺处，眉心竞指朱书字。

忆昔西周吕。年纪虽相似。独自个，谁为侣。如今双凤老，堪引同螺醉。彭祖寿，十分方一从头纪。
饮刘信宜阶六寓邸赋赠
陈恭尹（清代）

封邻千里挹清操，花满三城共浊醪。雅度自非时辈及，深谈不觉月轮高。

家承节烈声相应，旧隐山林气尚豪。出处与君皆有当，未将消息问山涛。
伤废冢
马臻（元代）

春风习习吹花木，千山万山一齐绿。日午诸村社鼓喧，田家小儿健如犊。

閒来徒步上前冈，累累古冢相攒簇。荷锄老叟向我言，元是前朝贵人族。

贵人在时势绝伦，后拥前遮来绣毂。并吞邻土孰敢嗔，回山转水开林麓。

相连冈干成一丘，斸断云根埋宝玉。大书功德纪丰碑，直向山前起华屋。

子孙拟作千年计，尽是老夫亲拭目。星移物换水东流，泉下知谁伴幽独。

翁仲双双卖与人，留得三竿两竿竹。寒食不见纸钱飞，只有啼鹃替人哭。

又说东家来卜地，役夫日夜喧山谷。天理苍茫不可知，后车须看前车覆。
和吴主簿诗六首·其四
王筠（南北朝）

露华初泥泥，桂枝行梀梀。
杀气下重轩，轻阴满四屋。
别宠增修夜，远征悲独宿。
愁萦翠羽眉，泪满横波目。
长门绝往来，含情空杼轴。
晚泛浣花遂宿草堂
喻汝砺（宋代）

扣桡泛澄虚，濯流睇幽芳。晚霙衬奇树，夕霏媚疏篁。

归鸟亦暂閒，夜魄动初凉。忽焉众星微，天高月舒光。

昔也杜陵子，澹然此茅堂。客至酒自斟，句得意已忘。

云何常念饥，零落在道旁。古来技入神，一饭岂所望。

吾辈天所穷，慨歌泪沾裳。
笋二首 其二
张商英（宋代）

长江萦绕地膏腴，风气相连不甚殊。自是苦根分彼此，致令苦笋胜宜都。
齐子余侍郎挽诗
蔡戡（宋代）

哀荣终始冠当时，何况人生七十箕。
岘首正思羊叔子，宣城还十谢玄晖。
松阶方俟甘泉对，蒿里俄惊朝露晞。
他日西州忍重过，为公回首一沾衣。
夕眺风泉亭三首
白玉蟾（宋代）

西风黄叶夕阳村，山水苍寒雾霭昏。
手撚菊花都是泪，枯松骨立绿毛鬈。
和李相公勉晦日蓬池游宴（同字）
戴叔伦（唐代）

高会吹台中，新年月桂空。貂蝉临野水，旌旆引春风。

细草萦斜岸，纤条出故丛。微文复看猎，宁与解神同。
蜡梅
程炎子（宋代）

画楼人醉烛高烧，滴在寒枝蜡未消。
蕊撇打莺金弹滑，花悬驱雀彩铃摇。
歌儿戏拍供檀板，妆女轻裁贴翠翘。
酒揭黄封诗嚼淡，时匀乳蜜过山腰。
天平圭禅师书至赋诗答之（二首）
止庵法师（明代）

西山鸾鹤少因缘，只向天平住一年。
无限别来惆怅事，紫藤花落寺门前。
题闰师禅庭双竹
魏野（宋代）

离丛并长对禅扃，乍见翻疑是一茎。
我恨兴师居隔郭，他生愿似此君生。
淳熙八年春帖子词·太上皇后合六首
崔敦诗（宋代）

春晓慈闱启，君王奏问安。
和声调嶰管，欢颂献椒盘。
寄觉上人
彭睿埙（明代）

寺门多种竹，别后几枝斜。所见人皆老，何曾春耐华。

猿抛穿磴果，鸟踏落琴花。旧补寒山衲，前年著到家。
再赓仲祥韵寄之
耶律楚材（元代）

能谈仁义兵，经传宗素臣。字画类闲闲，句法如之纯。

淡然与世疏，渭水独垂纶。蒿莱塞庭除，尘土沾衣绅。

归我夫子门，三月无违仁。后生来从学，善诱能循循。

颜巷不改乐，范甑长生尘。仰不愧于天，俯不怍于人。

进德方乾乾，慎行而修身。旅食秦晋间，骑驴三十春。

珠玉炙人口，丽藻嘉彬彬。今年又绝粮，生涯如在陈。

歌咏犹不辍，真为葛天民。新诗过子卿，离骚齐灵均。

亡机天壤间，举措皆天真。濯足沧浪中，鸥鹭来相亲。

胸中万卷书，下笔端如神。素负经济才，人品伊皋伦。

桂林祇一枝，亦何惭郗诜。
宿林熙工面壁洞 其一
徐熥（明代）

精舍锦溪东，依然梵宇同。一灯禅榻寂，孤磬世缘空。

花散诸天雨，松生万壑风。池光与月色，相对意无穷。
览赵州语
释慧空（宋代）

赵州借得空生口，便自纵横师子吼。
问其佛性狗子无，问其甲子苏州有。
而今此口还空生，古佛依前成漏逗。
掀翻海岳觅知音，个个看来日中斗。
浪淘沙 过晚香道入村居
陆进（清代）

流水绕颓垣。乂手遥怜。有人放鹤暮云边。读罢黄庭明月上，松韵翛然。

此景共谁言？古树寒烟。庞眉不记种桃年。但说主人归去也，鸟雀喧阗。
送别
李白（唐代）

斗酒渭城边，垆头醉不眠。
梨花千树雪，杨叶万条烟。
惜别倾壶醑，临分赠马鞭。
看君颍上去，新月到应圆。
闻吴端朝作真率集
韩元吉（宋代）

他年曾作社中人，肮脏归来白发新。
阔别常思共杯酌，旧交那发更比邻。
黄鸡白酒可劳劝，青笋乌椑未绝贫。
恨不从君语终夕，空斋愁坐独伤神。
赋郭步帅归耕堂
曹勋（宋代）

汉水无波楚岫青，归来风月久经营。
要亲稼穑资三径，已试韬经息五兵。
卖剑买牛聊适意，扬鞭敲{革登}暂忘情。
只应示稳耘耔乐，褒诏行需父子荣。
家藏高尚书松阴落涧图
祝允明（明代）

倚壑高松一万株，拂岩飞瀑氎巾铺。白龙隐映苍龙舞，山气虚兼水气濡。

净壁沈沈悬瑀佩，空堂隐隐奏笙竽。平生负得匡庐约，幸拜尚书赐不孤。
鱼游春水·秦楼东风里
佚名（宋代）

秦楼东风里，燕子还来寻旧垒。馀寒犹峭，红日薄侵罗绮。嫩草方抽碧玉茵，媚柳轻窣黄金蕊。莺啭上林，鱼游春水。
几曲阑干遍倚，又是一番新桃李。佳人应怪归迟，梅妆泪洗。凤箫声绝沉孤雁，望断清波无双鲤。云山万重，寸心千里。
沈友圣娄归述王维夏近况
卢元昌（清代）

鸡林今罢市，玄晏亦停披。天下书谁读，中原战未夷。

干戈留短褐，贫贱养须眉。我有千秋业，嘐嘐杜甫知。
入岨寻洗耳庵二首 其二
区怀瑞（明代）

松风洗烟无不尔，藓花纷纷委云紫。欲呼石上古先生，为问何年冷香此。
葺居五首
苏辙（宋代）

竹林失蕃养，春笋日琐细。
草蔓半萦缠，樗栎互亏蔽。
已令具刀镰，稍俟秋霜厉。
欲成林下饮，更种园东地。
送翁子秀归泉
李处权（宋代）

昔从大小阮，日为林下游。
酒熟无孤斟，诗好不易酬。
形影一参商，书问缺置邮。
渴闻盛德事，仰止东家丘。
大阮令养高，誉望老更收。
小阮遂长往，岁月已载周。
人生一世间，所重惟交游。
而我忧患余，身事良悠悠。
阿戎远来过，整整仪矩修。
话言极敦笃，道旧何绸缪。
萧寺夜寒深，风雨鸣飕飕。
秉烛如梦寐，惝恍一夕留。
明发又告别，行色不堪忧。
赠言加餐饭，心折涕泗流。
梦芙蓉·日长深院里
朱彝尊（清代）

日长深院里，见微吟红豆，学书青李。
鼠须散卓，曾付扫眉翠，绿青风不起，炉烟都篆心字。
。
密缔星期，许支机石畔，来往绛河水。
谁料分飞万里。
雾露芙蓉，恨别成秋蒂。
桃蹊重到，仙犬遽迎吠。
涩尘凝满砌，夕阳空自垂地。
旧日回廊，剩枇杷一树，花下小门闭。
挽周侍郎二首 其一
朱熹（宋代）

德量推容物，才猷足济时。阴功覃远徼，馀算饱雄师。

行李淹星岁，还乡感羽仪。一朝成殄瘁，九牧共伤悲。
望九华山寄夏公酉
郭祥正（宋代）

扁舟溯南江，群山渐秀发。遥瞻九华峰，点点出天末。

迤逦见雄奇，平地犀尖拔。夕阳凝紫烟，仙簪聚鸦发。

又疑碧莲花，倒插黄金阙。想像终未工，灵襟谩超越。

矧彼山中人，了与尘事绝。采秀既忘年，道授飞仙说。

世间名任高，物外缘皆灭。百忧眷薄禄，我辈志已屑。

趋荣羞捷途，就卑老刚节。雅知名山乐，勇往胡未决。

此兴待君论，青衫可偕裂。
沁园春（寿制师吴退庵）
曾寓轩（宋代）

运在东南，千古金陵，帝王旧州。看地雄江左，蟠龙踞虎，事专阃外，缓带轻裘。憔断乃成，非贤冈任，真是富韩文范俦。难兄弟，久齐名天壤，谁劣谁优。冕旒。似欲兼收。命四辈传宣难借留。记适遵昆季，迭行沙路，育充伯仲，并在金瓯。或后或先，相推相逊，等是延陵德泽流。称觞了，便促装西上，同奉宸游。
十二日同福昌令王赞善游龙潭
邵雍（宋代）

水边静坐天将暮，犹自盘恒未成去。
马上回头更一观，云烟已隔无重数。
题南台周老商山水
郭廑（明代）

中峰佳气碧氤氲，清制萝衣慕隐君。一曲鉴湖堪醉月，半空盘隐可栖云。

悬崖古木霜前落，远屿馀霞鸟外分。我欲相从赋归去，西山鸾鹤日为群。
客
周紫芝（宋代）

重廊阴阴与天隔，下有井泉馀百尺。乍垂修绠已复寒，深注花瓷不胜白。

山城夏旱百井眢，盥濯从谁问涓滴。暮年来此看老黥，日倚银床卷深碧。

炎官火伞空自张，玉川清风已生腋。翰林醉熟呼不醒，宫中谁赋花娉婷。

中人传诏玉起立，井花吹面诗还成。诗成白雪真同调，咫尺回姿妃子笑。

此郎自是醉谪仙，肯作官家诗待诏。北窗老子贪昼眠，蓬头突鬓良可怜。

但将饱睡答长健，安得新诗追昔年。我生无誉亦无毁，老去功名薄如纸。

日向山堂洗睡容，空费君家一壶水。
咏雪
董思恭（唐代）

天山飞雪度，言是落花朝。惜哉不我与，萧索从风飘。

鲜洁凌纨素，纷糅下枝条。良时竟何在，坐见容华销。
游管历院用乔子迁韵
赵蕃（宋代）

北沙一勺浅沙泉，三日弯跧厌客船。
指似殿楼知有寺，经行陂泊见多田。
清泉方斛快新浴，草屦葛衣便晚天。
阅遍题名重惆怅，越州何许但云烟。
闲中有富贵
司马光（宋代）

闲中有富贵，迥与俗尘殊。
水净齐纨展，花繁蜀锦纡。
竹风寒扣玉，荷雨急跳珠。
可笑公孙衍，酣歌夸丈夫。
沁园春（用梁权郡韵饯春）
方岳（宋代）

莺带春来，鹃唤春归，春总不知。恨杨花多事，杏花无赖，半随残梦，半惹晴丝。立尽碧云，寒江欲暮，怕过清明燕子时。春且住，待新篘熟了，却问行期。

问春春竟何之。看紫态红情难语离。想芳韶犹剩，牡丹知处，也须些个，付与荼コ。唤取聘婷，劝教春醉，不道五更花漏迟。愁一饷，笑车轮生角，早已天涯。
庚辰午 和司李李宝弓咏雪狮二首 其一
王彦泓（明代）

筑玉抟酥顷刻成，雄虫毛骨俨峥嵘。回身故作抛球势，奋怒如闻抉石声。

面带霜棱真可畏，心同冰水一何清。故应仙吏耽吟赏，照座寒芒夺月明。
携蒋子山塘访石道人
任兆麟（清代）

山居秋正宜，人意与之适。行行访道侣，为叩长生诀。

霁雨散清晖，高峰出秀骨。日夕苍烟生，冥心栖石窟。
凤凰台上忆吹箫（秦淮夜月）
彭履道（宋代）

劝客新楼，鸣筝上酒，夜凉人爱秋深。何似过、赏心佳处，依约湖阴。东望寒光缥缈，烟水阔、短笛销沈。阑干近，胜时种柳，清到如今。

凌波又成误约，自佩环飞去，暗想遗音。重省江城倦客，醉拥秋衾。谁家一掬红泪，孤雁远、湿逗罗襟。石城晓，数声又递寒砧。
桂枝香 其三 次荆公韵，寄郭侍郎浅斋
夏言（明代）

登楼纵目。正云黯长空，天地凝肃。遥想金陵佳丽，锦围绣簇。

玄武湖头司寇第，对三山、天外横矗。朱雀桥边，乌衣巷口，春游兴足。

念昔日、杏园追逐。叹南北萍踪，音书断续。白首还山，高谊每惭虚辱。

岁晚江湖冰雪后，喜岩下、桂枝仍绿。寄语浅翁，好怀都付，白鸥园曲。
偈颂一百三十三首 其一二四
释法薰（宋代）

秋风凋败叶，游子未归家。直饶归得后，无处立生涯。

白蘋红蓼对芦花，令人长忆老玄沙。
次韵司封使君和推官早梅山茶二首
朱长文（宋代）

柏叶元同翠，桃颜未比红。
留芳占春月，弄蕊耐秋风。
自称阶庭玩，休烦帟幕笼。
佳篇补韦白，流品重吴中。
观音赞
释绍昙（宋代）

随类分身万百千，真圆通境落谁边。小儿戏剧无人会，万顷沧波一叶莲。
和王安之六老诗
吕公著（宋代）

林下狂歌不贴腔，贴腔安得谓之狂。
小车行处莺花闹，大笔落之神鬼忙。
门掩紫荆阛阓，墙开瓮牖薜萝香。
一般天下难寻物，洛浦清风拂面凉。
秋夜有忆
伊都礼（清代）

微月下庭树，幽房寐独迟。不知何处笛，来触旧相思。

银汉浮槎日，江皋解佩时。无聊在良夜，还恐梦佳期。
送潘翠谷
方逢辰（宋代）

无屋住僧庐，无菜挑野草。
野草风味长，僧庐人迹少。
剥剥谁扣扃，访予事幽讨。
钱唐有骚翁，自号翠谷老。
疋马游南墙，要伴松竹好。
遐思到山人，迂寻出诗稿。
诗无怨苦吟，扫退郊与岛。
胸次鲍明远，笔下王逸少。
我观阴与阳，禅代何时了。
不能为鲁连，尚可作商皓。
长歌黍离篇，酹酒问旻昊。
望江南 其七 逢迎
俞士彪（清代）

心忒小，细语半分明。夜月筵前曾送目，春风曲里旧知名。

今日喜逢迎。
上元节假日方奉常李明府过饮得裘字
欧大任（明代）

玉鞭却望铜龙楼，貂襜褕照紫绮裘。春风吹落西山雪，瑶花飞绮轩辕丘。

我行入门始下马，方李二子来相求。客卿仙令总能赋，南阳贵人无此流。

百日之劳偶一逸，把臂不饮虚良俦。呼僮解貂换美酒，小僧亦解弹箜篌。

檐前杨柳动碧色，杯中醁醽含清讴。水晶盐鼓二寸韭，盘行海市霜蝤蛑。

二子不意笑绝倒，我醉请以大白浮。是时赐假日多暇，圣主恩赏何太优。

明朝傥诏金钱会，愿辔青丝从尔游。
和东玉少卿见遗
陈襄（宋代）

束刍弥月馆行人，白首无殊一面新。
朔漠持麾惭未达，东方连面喜相亲。
卮言坐遣壶中月，物色频惊塞下春。
使者不知为旅意，佳篇犹拟驻征输。
次韵答詹成老谢密云龙之什
邹浩（宋代）

龙凤小团分禁户，往往称珍减前语。元丰天子妙风雷，万古埃尘洒新雨。

壑源春贡识此心，不比豫州常枲纻。卿云密密拥蜿蜒，御府仅能千百数。

匪颁台阁裁几人，恩逐味增沦骨髓。帝乡仙去鼎湖空，井閟閤门犹玉乳。

龙髯虽在龙莫形，只有云留瑞民伍。叶家所得最非常，好事殷勤始容取。

故人分赠不遐遗，怜我哀摧病方瘉。莆阳英爽杳难攀，品目纵横谁捍禦。

仰惟笔削到茶经，亟以将诚归许与。诗来寒谷歘然春，坐觉辉光满禾黍。
绝句六十四首
张伯端（宋代）

离坎若还无戊己，虽舍四象不成丹。
只缘彼此怀真土，遂使金丹有返还。
里中驱傩
姜特立（宋代）

大傩存古礼，彩发映雕冠。
如今身老大，不似小时看。
题延月楼
许谦（元代）

崦嵫税驾红尘息，玉镜飞空天地白。婵娟先得何处多，齐云晕地高百尺。

清光无私照寰海，举头千里明长在。主人欲擅四时秋，夜夜掀帘为延待。

人生见月几圆缺，今昔人殊同此月。人迷梦觉月晦明，终古相摩宁暂歇。

倚阑清啸酒莫迟，铜壶催晓轮易敧。
艮岳百咏 书馆
李质（唐代）

莲烛词臣在外庭，青钱学士已登瀛。回廊屈曲随岩阜，挟策何妨取次行。
和景纯栽松
韩维（宋代）

芳根出涧底，秀木依墙东。
莫顾一时好，当观三世空。
陈子厚送韶鸭将以七绝因次其韵
吴芾（宋代）

久闻韶鸭有灵踪，首尾俱轻快御风。
公独惠然持见赠，应知野性与余同。
颂古一百二十一首
释宗杲（宋代）

老青原，没缝罅。
问佛法，酬米价。
差毫釐，成话欛。
无面目，得人怕。
送僧归隐
释文珦（宋代）

送林身世一何閒，去似孤云不可攀。
若果怕人知隐迹，买山休买有名山。
绍兴以后蜡祭四十二首
佚名（隋代）

释之蒸之，为酒为本。
推本所由，于焉洽礼。
周邦开基，邰家是启。
献兹嘉觞，拜下首稽。
和开祖丹阳别子瞻后寄
陈舜俞（宋代）

仙舟系柳野桥东，会合情多劳谪翁。
相对一樽浮蚁酒，轻寒二月小桃风。
羁怀散诞讴歌里，世事纵横醉笑中。
莫恨明朝又离索，人生何处不匆匆。
梅
李啸轩（宋代）

笛谱从来有落梅，梅花那怕笛声哀。
几回笛里看花处，曲自凄凉花自开。
次韵黄尧翁南漪堂书事
许景衡（宋代）

南漪胜槩压西湖，珍重瀛洲肯寓居。红藕自欣归赋咏，杜鹃应叹早驱除。

烟收露下鸣皋鹤，风定波平在藻鱼。个里凭栏知有得，绝胜闭户病相如。
咏史下·山中王衮
陈普（宋代）

老卒无多尽守藩，更无毫发罪堪言。
东堂断手平生足，玉井蟾蜍任吐吞。
送蔡奕同年
刘敞（宋代）

功名贵早达，时俗轻小官。念子两未适，出门何独欢。

古贤有禄仕，先圣戒色难。义慊固为美，势卑岂足叹。

采兰岁云暮，接淅心不安。宛转腰间丝，崔嵬头上冠。

车马有光辉，里闾有耸观。勉旃爱玉体，自致青云端。
夜雨不止枕上作
林希逸（宋代）

得雨初愁雨暂停，如今彻夜怕泠泠。此心果是谁差别，一样声成两样听。
二儿次韵予亦复次韵二首
曾几（宋代）

幽居有忙事，为竹绕墙隅。
雨后青葱否，风前安稳无。
井深时汲引，架倒复持扶。
只欠江梅树，君应婿玉奴。
贫居自警三首
刘克庄（宋代）

赤粟黄虀味最深，此生不恨老云林。
鬼神每瞰高明室，天地皆知暮夜金。
夸士燃脐犹殉货，先贤覆首或无衾。
一瓢千驷同归尽，莫为浮云错动心。
淮阴祠
顾彦夫（明代）

淮阴城下吊王孙，史事传疑不待论。一饭尚能酬漂母，后来岂忍负君恩。
石帆夏日
陆游（宋代）

石帆山下雨冥冥，闲岸纱巾憩草亭。
单复篝衣时脱著，甜酸园果半黄青。
鳏鱼无队依蒲藻，病鹤长鸣铩翅翎。
自笑若为消永日，异书新录相牛经。
送唐介南迁五首
谢景初（宋代）

身任言责地，眼见公路埋。
胡宁包心颜，践履天了阶。
言出说随至，吏送南海涯。
一臣不足惜，喋血狈与豺。
秋日偶题
杜牧（唐代）

荷花兼柳叶，彼此不胜秋。玉露滴初泣，金风吹更愁。

绿眉甘弃坠，红脸恨飘流。叹息是游子，少年还白头。
送宁和仲
彭汝砺（宋代）

玉粒稻初熟，霜螯蟹正肥。薄言酌我酒，聊以送君归。

叠翠屏疑画，淩空凤欲飞。山前猿与鹤，最识旧征衣。
皖山纸帐送宋居士
裘万顷（宋代）

翦裁不惜楮先生，要护高人雪屋眠。
只恐鹤书催起去，长留空帐北山巅。
送觉师西游乞御书
李覯（宋代）

累圣多材艺，留神翰墨间，
皇坟非小道，玉版遍藏山。
上士持三学，西行谒九关。
奎华如可捧，归伴白云閒。
偈颂一百二十三首
释祖钦（宋代）

铁牛对对黄金角，木马双双白玉蹄。
明举似君如未会，江南三月鹧鸪啼。
西溪渔庄
许赓皞（清代）

日入栖鸟乱，惊此星月光。渔人先鸟归，棹歌入沧浪。

击汰弄虚影，水木相青苍。钟动梅花林，夜壑横烟霜。

芦埼一鹤起，寥寥引清吭。
睡起有感
周紫芝（宋代）

日长谁复款幽扉，睡到斜阳恰尽时。缺月要圆云未肯，青春欲老絮先知。

天於我辈元无分，梦比人间更不疑。门外故人千嶂远，灯前华发万丝垂。
冬日
俞紫芝（宋代）

茆舍竹篱短，梅花吐未齐。晚来溪径侧，雪压小桥低。
触事
虞俦（宋代）

制锦无工拙，迷途有是非。
承符何所恃，投檄会须归。
未饱豺狼欲，宁论雁鹜肥。
归来羞碌碌，老去与心违。
致政检法牛公挽章三首
曹彦约（宋代）

瘠甚都昌境，民无晚种田。
乐输虽欲速，乞籴最堪怜。
帅阃施长技，王人改旧弦。
本原谁任责，阴德至今传。
送张无梦归天台山
马知节（宋代）

暂至朝真主，却思归旧峰。
只依三事布，唯有一枝筇。
月上当孤室，风生自古松。
阴功从此满，何处觅遗踪。
河传 其二 宫辞
邹祗谟（清代）

新衔花史。药栏烟重，花枝娇倚。戏抛红豆打莺儿。

笑指。犀奁占喜子。影入青铜红窈窕。炉烟绕。望断羊车悄。

玉鱼凉绣鸳藏。宫装。尘生金缕箱。
圣集夸说少年俊游，用韵记其语戏之
范成大（宋代）

京尘红软扑雕鞍，年少王孙酒量宽。
倚袖竹风怜翠簿，捧杯花露怯金寒。
黄云城上栖乌曲，绿水桥边斗鸭栏。
别後相思惟故物，壁煤侵损扇中鸾。
观日
胡奎（元代）

夜半鸡鸣海日红，六龙飞出五云中。曾从秦望山头见，万里青天踏彩虹。
渔家傲
欧阳修（宋代）

粉蕊丹青描不得。金针线线功难敌。谁傍暗香轻采摘。风淅淅。船头触散双鸂鶒。

夜雨染成天水碧。朝阳借出胭脂色。欲落又开人共惜。秋气逼。盘中已见新荷的。
过麻姑山
王十朋（宋代）

出郭群山四望无，故将诗句祷麻姑。忽然云破山开面，天色如春有鸟呼。
采莲（摇捱遍）
史浩（宋代）

南邻幄丹宫，赤伏显符记。朱陵曜绮绣，箕翼炯、瑞光腾起。每岁秋分老人见，表皇家、袭庆迎祺。

天子当膺，无疆万岁。北窥玄冥，魁杓拥佳气。长拱极、终古无移。论南北东西。相直何啻千万里。信难计。
秋日寄舍弟一首
王阮（宋代）

一从婚宦别家乡，又见西风雁作行。
卧念昔言乘款段，梦寻新作得池塘。
猿惊鹤怨草三尺，楚尾吴头天一方。
归云儿童定相笑，秋容已上鬓边霜。
石竺山二十咏 其二
刘克庄（宋代）

仅可著孤身，何曾有四邻。切须留一榻，让与细书人。
和邓慎思诗呈同院诸公三首 其一
李公麟（宋代）

苦学邓夫子，仁风良可依。颜回乐也内，曾点咏而归。

盛德弥年劭，知音贵我稀。潇湘逢此地，咳唾得明玑。
真宗奉圣祖玉清昭应宫十一首 其九 饮福用《庆安》。
郊庙朝会歌辞（宋代）

明明始祖，诞启庆基。翼翼后嗣，虔奉孝思。精洁斯达，祉福咸宜。

于以报贶，于以受釐。
次韵奉和仙居知县程奉民述（时程君为人所诬
王叔英（明代）

麟凤在赤霄，黄尘乱豺虎。
慨息道路难，涕泣每交下。
吁嗟壮士行，或有神灵护。
云电以为旌，雷霆以为鼓。
纵有斧凿手，何能重伤女？丑类自含私，昊天明有睹。
闻雁杂咏 其十五 欹枕闻雁
成鹫（清代）

侧枕拥残絮，日高犹未兴。似闻天半语，遥唤雪中僧。

万物尽形役，几人能曲肱。相怜为漂泊，应不羡飞腾。
偈二首 其二
释守珣（宋代）

如来禅，祖师道，切忌将心外边讨。从门所得即非珍，特地埋藏讨里宝。

禅家流，须及早，拨动祖师关捩，抖擞多年布袄。是非毁誉付之空，竖阔横长浑恰好。

君不见寒山老，终日嬉嬉，长年把扫。人问其中事若何，入荒田不拣信手拈来草。
李二侍御丹阳东去新亭
皇甫冉（唐代）

姑苏东望海陵间，几度裁书信未还。长在府中持白简，

岂知天畔有青山。人归极浦寒流广，雁下平芜秋野闲。

旧日新亭更携手，他乡风景亦相关。
满江红（上元呈徐静观）
刘鉴（宋代）

褭褭春幡，恰十日、又逢元夕。人正在、景清堂上，金樽娱客。蜡炬红摇花外竹，宝香清透边石。听儿童、父老说青原，东风国。平易政，人皆悦。真实念，天知得。想旌旗一路，又添春色。满眼变成金色界，举头身近琼楼月。问明年、何处著鳌山，蓬莱北。
左原诗三十二首 其二十九 白岩庵
王十朋（宋代）

飞凤吹归思竹实，蟠龙高卧恋山泉。吾家松槚今三世，僧舍钟鱼已百年。
东斋对雪有怀
欧阳修（宋代）

东斋坐客饮方豪，谁报风帘雪已飘。
贪听樽前歌袅袅，不闻窗外响萧萧。
已怜残腊催梅蕊，更约新春探柳条。
共忆瀛洲人独直，神仙清景正寥寥。
景祐元年亲享景灵宫二首
真宗（宋代）

真馆奉币，洁齐致声。
灵因斯格，社稷庆宁。
送张参及第还家
钱起（唐代）

大学三年闻琢玉，东堂一举早成名。

借问还家何处好，玉人含笑下机迎。
王给事挽词
楼钥（宋代）

自忝年家好，居慙雌甲辰。
宾兴蒙异奖，客授喜同寅。
别去时无几，年来意益亲。
囿山觞咏地，回首重沾巾。
枕上听潮
钱世锡（清代）

窗虚月影微，幽人梦未稳。忽复骤松风，响入空际远。

初来何突怒，渐乃呜咽反。试写入冰弦，绝胜听笙阮。

鬼神巧节奏，雄壮亦婉娩。斯须归寂然，翕辟悟根本。
霍州道中八首 其五
缪荃孙（清代）

黄沙屑屑水萧萧，惨淡寒云国士桥。毕竟士为知己死，金台何事笑燕昭。